CELEX: C2004/217/37
Language: da
Date: 2004-08-28 00:00:00
Title: Sag T-162/04: Sag anlagt den 30. april 2004 af Eugénio Branco Lda mod Kommissionen for De Europæiske Fællesskaber

28.8.2004   
            
            
               DA
            
            
               Den Europæiske Unions Tidende
            
            
               C 217/20
            
         Sag anlagt den 30. april 2004 af Eugénio Branco Lda mod Kommissionen for De Europæiske Fællesskaber
   (Sag T-162/04)
   (2004/C 217/37)
   Processprog: portugisisk
   Ved De Europæiske Fællesskabers Ret i Første Instans er der den 30. april 2004 anlagt sag mod Kommissionen for De Europæiske Fællesskaber af Eugénio Branco Lda, Lissabon, ved advogado Bolota Belchior, og med valgt adresse i Luxembourg.
   Sagsøgeren har nedlagt følgende påstande:
   
               —
            
            
               Annullation af Kommissionens beslutning af 8. august 2004 om ikke at godkende anmodningen om udbetaling af saldobeløbet vedrørende Den europæiske Socialfonds finansieringsprocedure, og om ikke at godkende visse udgifter fremlagt af sagsøgeren, hvorved der skete en nedsættelse af Den europæiske Socialfonds tilskud til uddannelsesforanstaltninger, der ved beslutning var godkendt af kommissionen, og søgtes tilbagebetaling hos sagsøgeren af et beløb på 39 899,07 EUR, som sagsøgeren havde modtaget i forskud fra Den europæiske Socialfond og i offentlige nationale tilskud fra den portugisiske stat.
            
         
               —
            
            
               Kommissionen tilpligtes at betale sagens omkostninger.
            
         Søgsmålsgrunde og væsentligste argumenter:
   Sagsøgeren tilsendte den 29. juni 1986 Departamento para os Assuntos do Fundo Social Europeu (herefter »DAFSE«) en ansøgning om finansiering fra Den europæiske Socialfond af en erhvervsuddannelsesforanstaltning, der skulle gennemføres mellem den 2. januar 1987 og den 31. december 1987, og som var blevet godkendt af Kommissionen. Sagsøgeren forelagde DAFSE en anmodning om udbetaling af saldobeløbet, hvoraf fremgik en saldo til sagsøgerens fordel. Efter at have gennemgået sagsøgerens regnskaber og dokumenter samt dokumenterne vedrørende uddannelsesforanstaltningen godkendte DAFSE ved beslutning af 13. marts 1989 anmodningen om udbetaling af saldobeløbet. Kommissionen godkendte ligeledes anmodningen om udbetaling af saldobeløbet. Kommissionen vil træffe den anfægtede beslutning den 8. august 2004.
   Ifølge sagsøgeren er den anfægtede beslutning i strid med Rådets forordning (EØF) nr. 2950/83 af 17. oktober 1983 om gennemførelse af afgørelse 83/516/EØF om Den europæiske Socialfonds opgaver, idet sagsøgeren strengt overholdt de love, forordninger, direktiver, vilkår, frister, og betingelser, som gjaldt på tidspunktet for godkendelsen af ansøgningen om tilskud fra Den europæiske Socialfond, og derved erhvervede materielle og individuelle rettigheder. Den anfægtede beslutning er derfor i strid med erhvervede rettigheder.
   Beslutningen er ligeledes i strid med princippet om beskyttelse af den berettigede forventning og retssikkerhedsprincippet, idet godkendelsesbeslutningen gav sagsøgeren ret til og en retlig relevant forventning om at modtage tilskud, hvis man gennemførte uddannelsesforanstaltningen på de fastsatte vilkår. Ifølge sagsøgeren har Kommissionen siden starten af 1989 kunnet træffe den planlagte beslutning, hvorfor den har tilsidesat princippet om beskyttelse af den berettigede forventning og retssikkerhedsprincippet.
   Beslutningen udgør endelig en alvorlig tilsidesættelse af proportionalitetsprincippet, idet sagsøgeren har afholdt sine udgifter i forventning om, at Kommissionen ville overholde sin aftale og beslutning om tilskud.